రిషి కపూర్

**రిషి కపూర్ ** (4 సెప్టెంబర్ 1952 &ndash; 30 ఏప్రిల్ 2020) భారతీయ సినిమా నటుడు ముఖ్యంగా హిందీ సినిమా నటుడు, దర్శకుడు. ఇతడు 1970లో తన తండ్రి రాజ్ కపూర్ దర్శకత్వంలో తీసిన మేరా నామ్ జోకర్ చిత్రంతో బాలనటుడిగా సినీరంగ ప్రవేశం చేశాడు. ఈ చిత్రంలో ఇతడు నటించిన పాత్రకు ఉత్తమ కళాకారుడిగా జాతీయ చలనచిత్ర పురస్కారం దక్కింది. 
## ప్రారంభ జీవితం, కుటుంబం

రిషి కపూర్ ముంబైలోని చెంబూర్ ప్రాంతంలో ఒక పంజాబీ కుటుంబంలో జన్మించాడు.ఇతడు నటుడు, దర్శకుడు అయిన రాజ్‌కపూర్, కృష్ణ మల్హోత్రా దంపతుల రెండవ కుమారుడిగా జన్మించాడు. పృథ్వీరాజ్ కపూర్ ఇతని తాత. ఇతని విద్యాభ్యాసం తన సోదరులతో కలిసి ముంబైలోని కాంపియాన్ స్కూల్, అజ్మీర్ లోని మేయో కాలేజీలో జరిగింది. ఇతని సోదరులు రణధీర్‌ కపూర్‌, రాజీవ్ కపూర్, మేనమామలు ప్రేమ్‌నాథ్, రాజేంద్రనాథ్, బాబాయిలు శశి కపూర్, షమ్మీ కపూర్ అందరూ సినిమా నటులే. ఇతనికి రితూ నందా, రీమా జైన్ అనే ఇద్దరు చెల్లెళ్లున్నారు.

## వృత్తి
ఇతడు 1970లో తన తండ్రి రాజ్‌కపూర్ దర్శకత్వంలో తీసిన మేరా నామ్ జోకర్ చిత్రంలో చిన్ననాటి రాజ్‌కపూర్‌ పాత్రలో నటించాడు. 1973లో డింపుల్ కపాడియాతో కలిసి బాబీ చిత్రంలో యువ ప్రేమికుడిగా నటించాడు.ఈ చిత్రంలో నటనకు ఉత్తమ నటుడిగా 1974లో ఫిల్మ్‌ఫేర్ అవార్డ్ గెలుచుకున్నాడు. 1973 నుండి 2000 వరకు ఇతడు 92 సినిమాలలో ప్రధాన పాత్రలను పోషించాడు. వాటిలో 51 చిత్రాలలో సోలో హీరోగా, 41 చిత్రాలలో ఇతర హీరోలతో కలిసి జంటగా నటించాడు. వాటిలో మొత్తం 36 చిత్రాలు బాక్సాఫీస్ వద్ద విజయాన్ని సాధించాయి.ఇతడు తన భార్య నీతూసింగ్‌తో కలిసి 11 చిత్రాలలో జంటగా నటించాడు. ఇంకా ఇతడు సులక్షణా పండిట్, పర్వీన్ బాబీ, రంజీతా కౌర్, రీనారాయ్, జీనత్ అమన్, షబానా అజ్మీ, మౌసమీ ఛటర్జీ, ఫరీదా జలాల్, జయప్రద, పద్మిని కొల్హాపురే, కిమ్ యశ్‌పాల్, టీనా మునిమ్‌, తనూజ, రతి అగ్నిహోత్రి, శ్రీదేవి, మాధురీ దీక్షిత్, జూహీ చావ్లా వంటి తారలతో కలిసి నటించాడు. బాబీ, లైలా మజ్ను, సర్‌గం, కర్జ్, ప్రేమ్‌ రోగ్, నగీనా, కభీ కభీ, హమ్‌ కిసీసే కమ్‌ నహీ, సాగర్ మొదలైనవి ఇతడు నటించిన చిత్రాలలో విజయవంతమైన కొన్ని చిత్రాలు. ఇతడు 1999లో "ఆ అబ్ లౌట్ ఛలేఁ" అనే సినిమాకు దర్శకత్వం వహించాడు. 2001 నుండి మరణించేవరకు సహాయనటుడిగా పలు చిత్రాలలో నటించాడు.

## వ్యక్తిగత జీవితం
 

రిషి కపూర్ తన సహనటి నీతూసింగ్‌ను 1980, జనవరి 22న వివాహం చేసుకున్నాడు. వీరికి రణ్‌బీర్ కపూర్, రిధమా కపూర్ అనే సంతానం కలిగారు. రణ్‌బీర్ నటుడిగా, రిధమ డిజైనర్‌గా రాణించారు. ఇతడు నటీమణులు కరిష్మా కపూర్, కరీనా కపూర్‌లకు బాబాయి. గొడ్డు మాంసం తినే హిందువుగా ఇతడు సోషియల్ మీడియాలో వివాదాస్పదమయ్యాడు.ఇతడు మీనా అయ్యర్‌తో కలిసి తన జీవితచరిత్ర *ఖుల్లం ఖుల్లా : రిషి కపూర్ అన్‌సెన్సార్డ్* అనే పేరుతో రచించాడు. ఈ పుస్తకం 2017 జనవరి 15న విడుదలయ్యింది.

## అనారోగ్యం, మరణం
ఇతనికి కాన్సర్ వ్యాధి సోకిందని 2018లో తెలిసింది. చికిత్స నిమిత్తం ఇతడు న్యూయార్క్ వెళ్లాడు. ఒక ఏడాదిపాటి చికిత్స పొందాక ఇతడు 2019 సెప్టెంబర్ 26న భారతదేశానికి తిరిగివచ్చాడు.

ఊపిరి తీసుకోవడంలో ఇబ్బంది రావడంతో ఇతడిని 2020 ఏప్రిల్ 29న ముంబైలోని ఒక ప్రైవేటు ఆస్పత్రిలో  చేర్చారు. ఇతడు 2020, ఏప్రిల్ 30వ తేదీ ఉదయం 5:20 గంటలకు మరణించాడు.

## పురస్కారాలు
* 1970 -*[[మేరా నామ్ జోకర్]]* చిత్రానికి బెంగాల్ ఫిల్మ్‌ జర్నలిస్ట్స్ అసోసియేషన్ స్పెషల్ అవార్డ్,  ఉత్తమ బాలనటుడు - జాతీయ చలనచిత్ర పురస్కారం
* 1974 - *బాబీ* చిత్రానికి ఉత్తమ నటుడిగా ఫిల్మ్‌ఫేర్ పురస్కారం 
* 2008 - ఫిల్మ్‌ఫేర్ జీవనసాఫల్య పురస్కారం
* 2009 - సినిమారంగంలో చేసిన కృషికి రష్యా ప్రభుత్వంచే సత్కారం.
* 2010 - *లవ్ ఆజ్‌కల్* చిత్రానికి అప్సర ఫిల్మ్‌ & టెలివిజన్ ప్రొడ్యూసర్స్ గిల్డ్ వారిచే ఉత్తమ సహాయనటుడు పురస్కారం.
* 2011 - జీ సినీ అవార్డ్స్: ఉత్తమ లైఫ్‌టైమ్‌ జోడీ అవార్డ్ నీతూ సింగ్‌తో కలిసి
* 2011 - *[[దో దూని చార్]]* చిత్రానికి ఫిల్మ్‌ఫేర్ క్రిటిక్స్ అవార్డ్ ఫర్ బెస్ట్ యాక్టర్
* 2013 - *అగ్నిపథ్* చిత్రానికి టైమ్స్ ఆఫ్ ఇండియా ఫిల్మ్‌ అవార్డ్స్ వారిచే ఉత్తమ ప్రతినాయకుడు అవార్డ్
* 2016 - స్క్రీన్ జీవన సాఫల్య పురస్కారం
* 2017 - *కపూర్ & సన్స్* చిత్రానికి  ఉత్తమ సహాయనటుడిగా స్క్రీన్, ఫిల్మ్‌ఫేర్, జీ సినీ అవార్డులు

## ఫిల్మోగ్రఫీ
ఇతడు నటించిన సినిమాల జాబితా:

## ఇవి కూడా చూడండి

## మూలాలు

## బయటి లింకులు
*

వర్గం:1952 జననాలు

వర్గం:హిందీ సినిమా నటులు

వర్గం:2020 మరణాలు